钦定古今图书集成/方舆汇编/职方典/第1071卷 > 形胜附
## 钦定古今图书集成/方舆汇编/职方典/第1071卷 > 形胜附

本府。〈长汀县附郭。〉

汀郡崇冈复岭，居山谷斗绝之地，水之所归，南走潮海，西下豫章，东北注于剑浦，西北奔于彭蠡，实控东南上游。是以山重复而险阻，水迅急而浅涩，山川大势，固巳奇绝。若乃府治，则四山环拱，天堑、金城中间地势坦夷，方数十里。就平地中突起卧龙一山，高可数十丈，广可五七里，北面峭壁矗起，其南派为九支，形，为“九龙蜿蜒。”

蟠窟状如卧龙。府城半壁，高挂山北之巅；公署数区，平列山南之麓。鄞江带绕于东畔，西溪环抱于右方，二水合流，绕出丁位，而宝珠一峰，南塞水口。此郡城之胜也。有《鄞江旧八景》。

宁化县

为郡接境，山峻水急。翠华、凤凰诸山峙其北，芙蓉、笔架诸峰出其东。南有城门嶂，卓立如屏。西有斗头山，突屼若扆。至县治，则四围平坦，形如大釜。傍挹峦嶂，下瞰溪湖。

上杭县

横琴案前紫金屏，后髻峰，左峙，《旗幛》右旛。袍寨屹于西南，箩峤峙于东北。

武平县

土壤坦夷，龙脉盘伏。左梁山，右双荐，黄龙峙其北，笔架列其南，“灵洞” 诸峰，献秀吐奇，“化龙” 诸溪，合流环绕。

清流县

在郡东北，为江、广襟喉。屏山枕其后，《南极》朝其前，东华峙其左，西峰耸其右。一水清泚，可以鉴人。来自西南，入于凤翔，出于龙津，萦抱县治，如带如环。三析之流，复绕西南而去。

连城县

《居稠山》中，崇冈复岭，东控莲峰，西拥旗石，南案独秀之银屏，中抱九折之文溪。他若“金鸡” 诸岫，插汉冲霄；天马群峰，如笏如杖。

归化县

为汀孔道，闽、广通衢。楼台、鼓角耸于后，三台、飞凤拱于前。东有狮岩、象山，西有仁寿、列嶂，二水合流，环拱邑前。旋绕狮岩，宛如“元” 字。

永定县

卧龙山峙于后，挂山列于前。东有龙门拱揖，西有印匣镇重。二水交流，一湖莹彻。